钦定古今图书集成/明伦汇编/官常典/第789卷 > 范子奇
## 钦定古今图书集成/明伦汇编/官常典/第789卷 > 范子奇

按《宋史范雍传》：“雍孙子奇，字仲济，阶祖雍荫，签书并
州判官。以唐介荐，神宗赐对，提举修在京仓。三司使
又荐，按覆营缮，匠吏积为欺隐，惧罪，造飞语闻之，神
宗遣大阉张茂则察其无私，劳之曰：‘为吏当如是，无
恤人言’。”授户部判官，为湖南转运副使。建言梅山蛮
恃险为边患，宜拓取之。后章惇开五溪议由此起。入
判将作监。使于辽，导者改路回远，子奇谓曰：“此去云
中有直道，旬日可至，何为出此？”导者又欲沮子奇下
马馆门外，子奇曰：“异时于中门下马，今何以辄易导
者？”计屈，历河东、陕西、河北、京东四路转运使，工部左
司二郎中，加直龙图阁。使河北诸郡，犹榷盐，奏罢之。
元祐初，为将作监、司农卿，复使陕西，以病解。起知郑
州，加集贤殿修撰、知河阳。召权户部侍郎，删酒户苛
禁及《奴婢告主给赏法》。未几，出知庆州。广储蓄，缮城栅，严守备，羁黠羌。推诚待下，人乐为用。入为吏部侍
郎，以待制致仕，卒，年六十三。子坦。